b'\n_START_ARTICLE_\nVictor Gaiciuc\n_START_SECTION_\nBiografie\n_START_PARAGRAPH_\nVictor Gaiciuc s-a n\xc4\x83scut la data de 12 martie 1957 \xc3\xaen satul Pepeni, raionul S\xc3\xaengerei. A absolvit \xc8\x98coala superioar\xc4\x83 militar\xc4\x83 de avia\xc8\x9bie din Harkov (\xc3\xaen 1978) \xc8\x99i apoi a studiat la Academia Militar-Politic\xc4\x83 din Moscova, Departamentul for\xc8\x9belor armate aeriene  al URSS (1986-1989), ob\xc8\x9bin\xc3\xa2nd ulterior titlul \xc8\x99tiin\xc8\x9bific de Doctor \xc3\xaen \xc8\x99tiin\xc8\x9be istorice. \xc3\x8en anul 1997 a urmat cursuri la Colegiul NATO din Roma. _NEWLINE__NEWLINE_Dup\xc4\x83 absolvirea \xc8\x98colii de avia\xc8\x9bie din Harkov, \xc3\xaen perioada 1978-1986, a fost pilot, pilot principal, comandant de patrul\xc4\x83, loc\xc8\x9biitor de comandant de escadron al regimentului de avia\xc8\x9bie \xc3\xaen districtele militare sovietice  Zabaikalie \xc8\x99i Belarus. Dup\xc4\x83 cursurile militare superioare absolvite la Moscova, revine \xc3\xaen anul 1989 \xc3\xaen calitate de \xc8\x99ef al Departamentului Instruire \xc8\x99i apoi adjunct al comandantului Regimentului de Avia\xc8\x9bie, responsabil de instruirea personalului \xc3\xaen districtul militar Belarus al Armatei Sovietice._NEWLINE_\xc3\x8en anul 1993, Victor Gaiciuc se re\xc3\xaentoarce \xc3\xaen Republica Moldova, unde este numit \xc3\xaen func\xc8\x9bia de specialist principal, \xc8\x99ef al Sec\xc8\x9biei pentru preg\xc4\x83tire umanitar\xc4\x83 a Direc\xc8\x9biei Instruire a Ministerului Ap\xc4\x83r\xc4\x83rii al Republicii Moldova. Din anul 1994 este \xc8\x99ef al Direc\xc8\x9biei Instruire. La data de 3 iunie 1997 este numit \xc3\xaen func\xc8\x9bia de viceministru al ap\xc4\x83r\xc4\x83rii, fiind responsabil de instruirea personalului, legisla\xc8\x9bie militar\xc4\x83 \xc8\x99i rela\xc8\x9bii internationale . Este revocat din aceast\xc4\x83 func\xc8\x9bie la 7 aprilie 1999 . Apoi \xc3\xaentre anii 1999-2000 a \xc3\xaendeplinit func\xc8\x9bia de comisar \xc3\xaen Departamentul Militar Administrativ al Ministerului Ap\xc4\x83r\xc4\x83rii al Republicii Moldova. La 14 aprilie 2000 este numit din nou \xc3\xaen func\xc8\x9bia de viceministru al ap\xc4\x83r\xc4\x83rii, responsabil pentru cooperarea interna\xc8\x9bional\xc4\x83 (Parteneriatul pentru Pace, programe de cooperare NATO) ._NEWLINE_\xc3\x8en baza votului de \xc3\xaencredere acordat de Parlament, prin Decretul Pre\xc8\x99edintelui Republicii Moldova, la data de 19 aprilie 2001, colonelul Victor Gaiciuc este numit \xc3\xaen func\xc8\x9bia de ministru al ap\xc4\x83r\xc4\x83rii \xc3\xaen Guvernul Vasile Tarlev (1). La data de 20 februarie 2002, a fost avansat la gradul militar de general de brigad\xc4\x83 ._NEWLINE_A fost demis din aceast\xc4\x83 func\xc8\x9bie la 15 octombrie 2004, prin decret preziden\xc8\x9bial, dup\xc4\x83 ce Consiliul Suprem de Securitate (CSS) a f\xc4\x83cut un demers pentru demiterea sa, fiind criticat\xc4\x83 activitatea Ministerului Ap\xc4\x83r\xc4\x83rii, care a tolerat lipsa unei eviden\xc8\x9be reale a patrimoniului militar al Armatei Na\xc8\x9bionale \xc8\x99i cazurile de \xc3\xaenc\xc4\x83lcare a drepturilor militarilor \xc3\xaen termen. Aceast\xc4\x83 revocare a avut loc ca urmare a unui scandal legat de sustragerea ilegal\xc4\x83 din depozitele Armatei Na\xc8\x9bionale a unui lot de arme: 200 de grenade F-1; 31 de arunc\xc4\x83toare de grenade; 90 mii de muni\xc8\x9bii._NEWLINE_La data de 12 ianuarie 2005, Victor Gaiciuc a fost numit \xc3\xaen func\xc8\x9bia de Ambasador Extraordinar \xc8\x99i Plenipoten\xc8\x9biar al Republicii Moldova \xc3\xaen Regatul Belgiei \xc8\x99i de Reprezentant al Republicii Moldova la NATO. De asemenea, la 16 decembrie 2005, i s-a ad\xc4\x83ugat, prin cumul, \xc8\x99i func\xc8\x9bia de Ambasador Extraordinar \xc8\x99i Plenipoten\xc8\x9biar al Republicii Moldova \xc3\xaen Regatul \xc8\x9a\xc4\x83rilor de Jos, cu re\xc8\x99edin\xc8\x9ba la Bruxelles._NEWLINE_Prin Decretul nr. 1026/12 martie 2007, Pre\xc8\x99edintele Republicii Moldova, Vladimir Voronin, i-a conferit Ordinul "Serviciul Patriei" clasa III, pentru merite \xc3\xaen asigurarea capacit\xc4\x83\xc8\x9bii de ap\xc4\x83rare a statului \xc8\x99i contribu\xc8\x9bie la dezvoltarea colabor\xc4\x83rii dintre Republica Moldova \xc8\x99i alte state \xc8\x99i organiza\xc8\x9bii interna\xc8\x9bionale. De asemenea, a fost decorat cu distinc\xc8\x9bii militare ale Republicii Moldova, precum \xc8\x99i ale altor \xc8\x9b\xc4\x83ri (Rusia, Kazahstan, Ucraina)._NEWLINE_\xc3\x8en perioada 1 ianuarie 2010 - 24 februarie 2019 a ocupat func\xc8\x9bia de Pre\xc8\x99edinte al Societ\xc4\x83\xc8\x9bii de Asigur\xc4\x83ri \xe2\x80\x9eAcord Grup\xe2\x80\x9d SA._NEWLINE_Din 2012 este Pre\xc8\x99edintele Uniunii Ofi\xc8\x9berilor din Republicii Moldova._NEWLINE_La alegerile parlamentare din februarie 2019 s-a reg\xc4\x83sit \xc3\xaen lista candida\xc8\x9bilor PSRM \xc8\x99i a devenit deputat \xc3\xaen Parlamentul Republicii Moldova de legislatura a X-a. \xc8\x98i-a depus mandatul la 03 septembrie 2019, urmare a propunerii parvenite din partea \xc8\x99efului statului de a ocupa func\xc8\x9bia de consilier al Pre\xc8\x99edintelui Republicii Moldova \xc3\xaen domeniul securit\xc4\x83\xc8\x9bii \xc8\x99i ap\xc4\x83r\xc4\x83rii na\xc8\x9bionale, secretar al Consiliului Suprem de Securitate. _NEWLINE_Prin Decretul nr. 1233 din 12 august 2019, Pre\xc8\x99edintele Republicii Moldova, Igor Dodon, \xc3\xael nume\xc8\x99te, pe domnul general de brigad\xc4\x83 \xc3\xaen rezerv\xc4\x83, Victor Gaiciuc, \xc3\xaen func\xc8\x9bia de consilier al Pre\xc8\x99edintelui Republicii Moldova \xc3\xaen domeniul ap\xc4\x83r\xc4\x83rii \xc8\x99i securit\xc4\x83\xc8\x9bii na\xc8\x9bionale, secretar al Consiliului Suprem de Securitate. _NEWLINE_Victor Gaiciuc vorbe\xc8\x99te limbile rom\xc3\xa2n\xc4\x83, rus\xc4\x83 \xc8\x99i francez\xc4\x83. Este c\xc4\x83s\xc4\x83torit \xc8\x99i are doi copii.'